**«Den svake part» i abortspørsmålet –**

**Kan det herske noen som helst tvil om hvem det er?**

Det er direkte opprivende, og faktisk hårreisende urettferdig, å høre og lese de mange uttalelser omkring abortspørsmålet hvor påstanden framsettes som suverent «opplest og vedtatt»; at «kvinnen er den svake part». Nå sist Astrid Nøklebye Heibergs uttalelse, iflg. ABC Nyheter 03.10.13, der hun støtter venstrelederens påstand om at «den svakeste part er kvinnen som søker hjelp», i spørsmålet om legers reservasjonsrett overfor abort. De burde begge vite bedre.

Jeg skal her ikke gå nærmere inn på de selvsagt vesentligste argumentene *mot* abort:

Norges grunnlovs § 4 sier: «Kongen skal stedse bekjenne seg til den evangelisk-lutherske religion, haandhæve og beskytte den», som selvsagt innbefatter forpliktelse til å påse at lover og regler i vårt samfunn ikke kolliderer med den,og først og fremst Den Hellige Skrift (for øvrig den evangelisk-lutherske religions grunnvoll) hvor vi bl.a. leser Davids ord: «Da jeg bare var et foster, så dine øyne meg. I din bok ble de alle oppskrevet, de dagene som ble fastsatt da ikke én av dem var kommet», Sal 139:16.

Men så hører og leser vi altså i tillegg disse utrolige påstandene om at «kvinnen er den svake part» - - -

Jeg ble for 50 år siden oppnevnt som setteverge – for hvem? Jo, for **den svake part** som ikke kunne møte, barnet i mors liv, og dermed av Norges våkne rettsvesen fikk oppnevnt setteverge i en sak.

**Hvor ser vi i dag oppnevnt noe «setteverge» for det ufødte barn – og det vel og merke i saker som først og fremst angår barnet – på legekontoret, i sykehuset og over alt hvor abortspørsmål behandles?**

Så til kvinnen som altså utropes som «den svake part». Mens den åpenbare sannhet jo er at kvinnen nå stadig tvert imot dokumenterer å være den klart **sterke part** i dagens samfunn. Nye lover og regler i arbeidsliv m.m. har gitt kvinnen denne helt opplagt tydelig sterke posisjon som gir henne rettigheter og fordeler som gjør henne til det hun er blitt:Den sterke part - for alle dem som velger å bruke muligheten.

Og nåde den som pirker borti eller omtaler negativt den posisjonen, som altså er «opplest og vedtatt» som tydeligvis ukrenkelig.

Men barnet i mors liv, som ethvert tenkende menneske må innse selvfølgelig er den eneste **svakeste part**, og også totalt forsvarsløse og ubehjelpelige part i abortspørsmålet, - det ikke bare skyves brutalt «under teppet», men tas livet av i dagens forferdelige egosentrerte herske- og velstandssamfunn.

 Hermod Hogganvik